
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  16 noiembrie 2010               

Pl-x  561/2010                     


AVIZ

asupra propunerii legislative pentru modificarea şi completarea Legii 248/2005 privind libera circulaţie a cetăţenilor români în străinătate, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii 248/2005 privind libera circulaţie a cetăţenilor români în străinătate, cu modificările şi completările ulterioare, trimisă cu adresa Pl-x 561 din 9 noiembrie 2010 şi înregistrată cu nr. 31/926 din 11 noiembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională. 

Senatul, în calitate de primă Cameră sesizată, a respins propunerea legislativă în şedinţa din 6 octombrie 2010.
Propunerea legislativă are ca obiect de reglementare modificarea şi completarea Legii nr.248∕2005 privind regimul liberei circulaţii a cetăţenilor români în străinătate, cu modificările şi completările ulterioare, în sensul introducerii preşedinţilor consiliilor judeţene în categoria persoanelor cărora  li se eliberează paşaport diplomatic, având în vedere că aceştia au nevoie de o mobilitate mai mare, dat fiind faptul că participă la o serie de întâlniri , conferinţe şi parteneriate regionale atât în Europa, cât şi în afara ei , ocupând de multe ori funcţii importante în diferite asociaţii interregionale internaţionale.
Potrivit prevederilor art.61 din Regulamentul Camerei Deputaţilor, republicat, comisia a dezbătut iniţiativa legislativă  în şedinţa din 16 noiembrie 2010.
Membrii Comisiei au examinat propunerea legislativă supusă avizării, expunerea de motive şi avizul favorabil al Consiliului Legislativ, nr.449 din 16.04.2010. 

În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea negativă a acestei iniţiative legislative, întrucât aplicarea respectivei prevederi ar crea aparenţa unor vicii de neconstituţionalitate, în sensul că între preşedinţii consiliilor judeţene, pe de o parte, şi celelalte categorii de persoane prevăzute la art.12 lit. b) din Legea nr.248∕2005, pe de altă parte, se creează o anumită discriminare.
Mai mult, potrivit art.107 din Legea administraţiei publice locale nr. 251∕2001, republicată, cu modificările şi completările ulterioare, în cazul suspendării preşedintelui consiliului judeţean, „atribuţiile acestuia vor fi exercitate de unul dintre vicepreşedinţi, desemnat de preşedinte prin dispoziţie”.Prin urmare, din moment ce vicepreşedinţii consiliilor judeţene sunt mandataţi prin lege să poată exercita atribuţiile preşedintelui acestor consilii, includerea doar a preşedinţilor consiliilor judeţene în categoria persoanelor cărora li se eliberează paşaport diplomatic ar fi o măsură discriminatorie.  

În raport de obiectul şi conţinutul reglementării,  propunerea legislativă  face parte din categoria legilor ordinare.
             PREŞEDINTE,                            SECRETAR,

                          Daniel BUDA                     Gabriel ANDRONACHE

Expert, Roxana Zegrean

